钦定古今图书集成/理学汇编/学行典/第173卷 > 王畿
## 钦定古今图书集成/理学汇编/学行典/第173卷 > 王畿

按《野史王畿传》：“畿字汝中，山阴人。弱冠举于乡，为人
跌荡自喜，后受业王守仁，遂变其宿习。畿天姿高，闻
守仁言，略无疑滞，守仁大喜。嘉靖二年下第归，焚其
路引，誓毕志于学，不复进取。五年，复当会试，守仁强
之曰：‘吾岂以一第荣子哉？顾吾之学疑信者半，而吾
及门士朴厚者未通解，颖慧者乏潜声，能阐明者无’”
逾子。士大夫群萃都下，子曷往焉？畿乃北上，遂中式。
时大臣多不喜守仁学，畿语钱德洪曰：“此非吾辈入
仕时也。”并不就廷对而归。守仁征思、田，留畿，德洪主
书院。四方门人从守仁者，率告之曰：“王、钱二生在越
中，若辈第往质之，不异见我也。”及奔守仁丧，经纪葬
事，持心丧三年。久之，与德洪同第进士。授南京兵部
主事。遘疾归。已而礼部郎吴春荐之于妇翁夏言。言
曰：“吾亦知之，但须一谒吏部。”春以语畿，畿谢之。言遂
大憾，补畿原职，寻进武选郎中。三殿灾，给事中会荐
人才，畿与焉。言遂拟旨斥畿伪学。畿乃再疏谢病归。
畿自谓学当致知，见性而已，即应事有小过，不足为
累。以故在官弗免干请。二十四年，京察，南京考功郎
中薛应旗将出畿，畿友多贻书责应旗、唐顺之尢极
诋应旗，卒以不谨斥之。畿既中废，益务讲学，足迹几
遍东南，吴、楚、闽、越皆有讲舍。年八十馀，犹未肯息鞅。
其论《良知》，但指本体，益流于虚寂。颇善谈说，能鼓动
人，所至听者云集。每广坐阐扬，时杂以禅机，竟亦不
自讳也。学者称为“龙溪先生。”